### ΕΛΛΗΝΙΚΗ ΔΗΜΟΚΡΑΤΙΑ

### ΤΕΧΝΙΚΟ ΕΠΙΜΕΛΗΤΗΡΙΟ ΕΛΛΑΔΑΣ

### Περιφερειακό Τμήμα Νομού Αιτωλοακαρνανίας

### Π. ΣΟΥΛΟΥ 11, 30100 ΑΓΡΙΝΙΟ

### Τηλ: (26410) 55755 , 56789 Fax: 31506

E-mail: tee\_ait@tee.gr

Πληρ.:Κ. Κιτσάκη Αριθμ.Πρωτ: 529

Τηλ. 26410-55755, 56789 Αγρίνιο 06-06-2019

**Προς**

**Υπουργείο Παιδείας, Έρευνας**

**& Θρησκευμάτων**

**Υπουργό κ. Κώστα Γαβρόγλου**

**Ανδρέα Παπανδρέου 37, Μαρούσι**

Αξιότιμε κύριε Υπουργέ

Την Διοικούσα Επιτροπή του ΤΕΕ Αιτωλοακαρνανίας απασχόλησε το θέμα της κατάργησης του Τμήματος Διαχείρισης Πολιτισμικού Περιβάλλοντος και Νέων Τεχνολογιών του Πανεπιστημίου Πατρών με έδρα το Αγρίνιο και της ίδρυσης στη θέση του σχολής Ιστορίας - Αρχαιολογίας και κατέληξε στα εξής συμπεράσματα:

1. Η πολιτισμική διαχείριση σε μια χώρα όπως η Ελλάδα με τεράστιο πολιτισμικό πλούτο έχει ανάγκη από εξειδικευμένα άτομα.
2. Ο Τουρισμός αλλά και η συνολικότερη ανάπτυξη της χώρας πρέπει να έχουν αναπόσπαστο κομμάτι τον πολιτισμικό τουρισμό κάτι που απαιτεί πολιτισμικούς διαχειριστές οι οποίοι είναι οι καταλληλότεροι για την ανάπτυξη πρακτικών προώθησης και προβολής.
3. Το συγκεκριμένο τμήμα εκτός του ότι συνδέει τις νέες τεχνολογίες και το ψηφιακό πολιτισμικό προϊόν με την διαχείριση , κάτι που το κάνει πρωτοπόρο, έχει και μια σειρά από πολύ σημαντικά πλεονεκτήματα διότι διαθέτει:
* 17 μέλη ΔΕΠ (από τους οποίους 6 είναι μηχανικοί Η/Υ)
* ερευνητικό εργαστήριο με έργα πάνω στο αντικείμενο του τμήματος,
* μεταπτυχιακό πρόγραμμα με τίτλο "Δικτυακές Πόλεις και Αναπαραστάσεις" που εξειδικεύει σε δράσεις μιας πόλης από πολλές απόψεις με πολυσυλλεκτική επιλογή υποψηφίων από την Αρχιτεκτονική και την Πληροφορική έως την Ιστορία και την Μουσειολογία.
* θέσεις πρακτικής άσκησης σε σχετικές επιχειρήσεις που βοήθησαν αρκετούς φοιτητές για την επαγγελματική αποκατάσταση.
* εξοπλισμό στα εργαστήρια που πλησιάζει το 1.000.000 ευρώ.
* επαγγελματικά δικαιώματα για τους φοιτητές σχετικά με το τμήμα (ΠΕ πολιτιστική διαχείριση για όλους και ΠΕ19 ως δεύτερη ανάθεση για τους φοιτητές της σχετικής κατεύθυνσης)
* πρόσφατη άριστη αξιολόγηση του προγράμματος σπουδών από την ΑΔΙΠ (Αρχή Διασφάλισης και Πιστοποίησης της Ποιότητας στην Ανώτατη Εκπαίδευση) που αναδεικνύει την αναγκαιότητα και την καινοτομία του τμήματος
* πρόσφατα πιστοποιημένο πρόγραμμα σπουδών με εργαστήρια, εργασίες και παρουσιάσεις επιπλέον των θεωρητικών παραδόσεων

Την τελευταία δεκαετία είμαστε μάρτυρες συνεχών και περιστασιακών μεταβολών στην παιδεία (ίδρυση πανεπιστημιακών σχολών-τμημάτων, κατάργηση μεταφορά ή και συγχώνευση άλλων) με τρόπο που δείχνει προχειρότητα χωρίς κανέναν κεντρικό σχεδιασμό που να εξυπηρετεί τις ανάγκες της χώρας και της επιστήμης, αλλά για την εξυπηρέτηση συμφερόντων ξένων προς του φοιτητές την πανεπιστημιακή κοινότητα και την κοινωνία.

Θεωρούμε ότι η κατάργηση του τμήματος δεν βρίσκεται στη σωστή κατεύθυνση και η στροφή προς ένα υπερκορεσμένο αντικείμενο, αυτό των Αρχαιολόγων που έχουν το μεγαλύτερο ποσοστό ανεργίας (17,1%), δεν συμβάλλει στις προτεραιότητες που πρέπει να έχει η χώρα και η περιοχή μας το επόμενο διάστημα.

Ζητούμε την ανάκληση της κατάργησης του τμήματος, τη διασφάλιση των θέσεων εργασίας των εργαζόμενων (επιστημονικού και διοικητικού προσωπικού) και του παραγόμενου επιστημονικού έργου τους, την ενδυνάμωση επαγγελματικών δικαιωμάτων σύμφωνα με το πρόγραμμα σπουδών των φοιτητών και των αποφοίτων.

Με εκτίμηση

Ο Πρόεδρος της Δ.Ε.

του ΤΕΕ Αιτωλοακαρνανίας

Μπλέτσας Στυλιανός

Κοινοποίηση:

1. κα Β. Κυριαζοπούλου, Πρύτανης Πανεπιστημίου Πατρών
2. Βουλευτές Νομού